b'\n_START_ARTICLE_\nDivljina\n_START_PARAGRAPH_\nIzvorni odnosno netaknuti oblik prirode, uglavnom ve\xc4\x87e prirodno podru\xc4\x8dje u kojem je \xc4\x8dovjek tek povremeni i nestalni prolaznik._NEWLINE_Divljina je odlika slabije naseljenih krajeva. Primjerice, potpuno je i\xc5\xa1\xc4\x8dezla iz Me\xc4\x91imurja gdje je velika gusto\xc4\x87a naseljenosti, a ponovno je zavladala nekim podru\xc4\x8djima Hrvatske koji su bili pod ratnom okupacijom nakon koje je izostao povratak ljudi na svoja zemlji\xc5\xa1ta._NEWLINE_U Hrvatskoj je tijekom 2006. godine pokrenuta ideja osnivanja pokreta za za\xc5\xa1titu divljine, i to tijekom simpozija "Moderna percepcija prirode i divljine" \xc5\xa1to se 13. svibnja 2006. odr\xc5\xbeao u \xc4\x8cakovcu._NEWLINE_Op\xc4\x87om tematikom divljine u Hrvatskoj zasad se bavi tek nekolicina autora i stru\xc4\x8dnjaka: Goran \xc5\xa0afarek, Davor Rostuhar, Sini\xc5\xa1a Golub, Krunoslav Rac i dr. Ovi autori svoje \xc4\x8dlanke i reporta\xc5\xbee mahom objavljuju u specijaliziranim \xc4\x8dasopisima._NEWLINE_Jedan od za\xc4\x8detnika za\xc5\xa1tite divljine bio je ameri\xc4\x8dki prirodoslovac Aldo Leopold, a njegov rad nastavlja veliki niz priznatih prirodoslovaca, ali i knji\xc5\xbeevnika koji u svojem spisateljskom radu obra\xc4\x91uju teme divljine. Tema je, ina\xc4\x8de, uvelike zastupljena u onim zemljama koje su uni\xc5\xa1tile svoju izvornu divljinu, a manje u dr\xc5\xbeavama koje jo\xc5\xa1 imaju taj vrijedni duhovni i materijalni resurs._NEWLINE_IUCN ozna\xc4\x8dava divljinu kao 1b kategoriju prema klasifikaciji za\xc5\xa1ti\xc4\x87enih podru\xc4\x8dja. U Hrvatskoj nema za\xc5\xa1ti\xc4\x87enog podru\xc4\x8dja koje bi bilo definirano kao divljina, iako na prostoru dr\xc5\xbeave postoje podru\xc4\x8dja koja su divljina po razli\xc4\x8ditim kriterijima i definicijama._NEWLINE_Ameri\xc4\x8dki Wilderness Act iz 1964. godine definira divljinu kao "podru\xc4\x8dje u kojem su Zemlja i njene \xc5\xbeivotne zajednice neometane, gdje je \xc4\x8dovjek tek prolaznik koji ne ostaje".'